b'\n_START_ARTICLE_\nFS Armide (1867)\n_START_SECTION_\nPalvelus\n_START_PARAGRAPH_\nAlus m\xc3\xa4\xc3\xa4r\xc3\xa4ttiin heti valmistuttuaan reserviin Brestiss\xc3\xa4. Alus otettiin palvelukseen 20. hein\xc3\xa4kuuta 1870, jolloin se sijoitettiin Ranskan\xe2\x80\x93Saksan sodassa It\xc3\xa4meren laivueeseen. Laivueen teht\xc3\xa4v\xc3\xa4n\xc3\xa4 ollut Saksan satamien saarto keskeytettiin 16. syyskuuta ja alukset palasivat Cherbourgiin. Armide poistettiin palveluksesta 1. marraskuuta, mutta se palautettiin palvelukseen jo 21. tammikuuta 1871 est\xc3\xa4m\xc3\xa4\xc3\xa4n Preussin laivaston korvetin SMS Arconan p\xc3\xa4\xc3\xa4sy merelle Lissabonista. Sotatoimien p\xc3\xa4\xc3\xa4tytty\xc3\xa4 alus siirrettiin V\xc3\xa4limerelle, miss\xc3\xa4 se oli aina vuoteen 1873._NEWLINE_Alus poistettiin palveluksesta Toulonissa 28. lokakuuta 1873, jonka j\xc3\xa4lkeen sen aseistus supistettiin kuuteen tykkiin. Alus palautettiin palvelukseen L\xc3\xa4hi-Id\xc3\xa4n laivueen lippulaivaksi 25. elokuuta 1874. Se oli Algerissa 19. syyskuuta 1875 ja alus siirrettiin reserviin joulukuussa 1875 Brestiss\xc3\xa4. Alus palautettiin palvelukseen vuonna 1877 Kiinan laivueeseen kontra-amiraali Duburquoisin lippulaivaksi ja se l\xc3\xa4hti Brestist\xc3\xa4 17. tammikuuta 1878. Alus vapautti sisaraluksensa Th\xc3\xa9tiksen teht\xc3\xa4vist\xc3\xa4\xc3\xa4n 22. tammikuuta 1880 Singaporessa. Armide poistettiin palveluksesta 17. maaliskuuta 1880 Toulonissa ja se poistettiin alusluettelosta 25. lokakuuta 1882. Alus oli tykist\xc3\xb6maalina maaliskuussa 1886, jolloin aluksen uppoaminen oli estetty tynnyrein. Alus j\xc3\xa4tettiin tuuliajolle ja joukko aluksia ampui sit\xc3\xa4 jopa 5\xc2\xa0000 metrin p\xc3\xa4\xc3\xa4st\xc3\xa4, jonka j\xc3\xa4lkeen hylky hinattiin takaisin satamaan tutkittavaksi.'